สามสีเชื่อชุมนุมยืดเยื้อไม่กระทบเศรษฐกิจ
&#8220;สามสี&#8221; การันตี &#8220;นปช.&#8221; ชุมนุม ยืดเยื้อไม่กระทบเศรษฐกิจวอนอย่าทำผิด กฎหมายหรือละเมิดสิทธิผู้อื่น
23 มี.ค. 2553

“สามสี” การันตี “นปช.” ชุมนุม ยืดเยื้อไม่กระทบเศรษฐกิจวอนอย่าทำผิด กฎหมายหรือละเมิดสิทธิผู้อื่น
นายไตรรงค์ สุวรรณคีรี รองนายกรัฐมนตรีฝ่ายเศรษฐกิจ กล่าวถึงผลกระทบทางด้านเศรษฐกิจ จากการชุมนุมของกลุ่มคนเสื้อแดงที่ยืดเยื้อมากว่า 1 สัปดาห์ ว่า ยังไม่มีผลกระทบอะไร  ซึ่งหลังจากนี้ไปครม.ก็จะมีการประชุมกันทุกสัปดาห์ และในวันที่ 24 มี.ค. ก็จะมีการประชุมสภากันตามปตกิ   เนื่องจากถือว่ารัฐบาลตั้งตัวได้แล้ว และจะเดินหน้าทำงานตามปกติกันต่อไป ทั้งนี้ ต้องขอร้องกลุ่มนปช.ด้วยว่า  อย่าได้กระทำการที่ผิดกฎหมาย อย่างไปกระทำการในสิ่งที่ไม่สมควร หรือผิดไปจากระบอบประชาธิปไตย เช่น การจัดชุดไล่ล่านายกรัฐมนตรีไปทุกที่ที่ไปปฏิบัติงาน ต้องทำให้เหมือนการชุมนุมในต่างประเทศ ที่เขาชุมนุมกันแต่ก็ไม่มีการไปไล่ล่านายกฯ   เหมือนในอดีตที่กลุ่มเสื้อเหลืองที่เคยไปขับไล่ร.ต.อ.เฉลิม  อยู่บำรุง ประธาน ส.ส.พรรคเพื่อไทย ที่เดินทางไปลงพื้นที่ที่จ.ภูเก็ต ตนก็ยังเรียกร้องว่าเป็นการกระทำที่ไม่เหมาะสม ดังนั้นกลุ่มคนเสื้อแดงก็ควรใช้หลักเดียวกันคือต้องไม่ไปกระทำการใด ๆ ที่เป็นการละเมิดสิทธิของผู้อื่น